Louis, par la grâce de Dieu, roi de France et de Navarre, à tous présens et advenir salut. Le feu roy dernier decedé, nostre honoré seigneur et père que Dieu absolve, par ses lettres patentes du mois de décembre mil six cent treize, auroit continué et confirmé à nos bien amés les eschevins et habitans de nostre ville de Talant, tant le titre de la ditte ville que les privileges à eux accordés et concedés par les feus ducs de Bourgogne et nos prédécesseurs roys pour tesmoignage de leur fidélité et obéissance, nous pareillement voulant sur ce sujet les gratifier et favorablement traiter, scavoir faisons qu’inclinans libérallement à la supplication et requeste que nous ont faits les dits habitans, à cette fin, nous leur avons continué et confirmé et par ces présentes de nostre grâce spécialle, continuons et confirmons, tant les dits titres de ville, droictz de justice, eschevinage, scéance aux Etats, usages en bois de Roy que les autres privileges à eux octroyés et concedés par les dits feus ducs de Bourgogne et les roys nos prédécesseurs pour en jouir et user ainsy qu’ils en ont bien et deument jouy et usé, jouissent et usent encores de présent, pourveu que les dits privileges n’ayent esté revocqués par aucuns editz, déclarations et arrestz donnés en nostre conseil. Si donnons en mandement, à nos améz et féaulx conseillers, les gens tenans nos cour de Parlement, Chambre de nos Comptes à Dijon, et autres nos justiciers et officiers qu’il appartiendra, que ces présentes ils facent enregistrer et du contenu en icelles et des dits privileges, jouir et user plainement et paisiblement les dits habitans de Talant et leurs successeurs, sans en ce leur faire, mettre ou donner, ne souffrir leur estre fait, mis ou donné aucun trouble ou empeschement au contraire ores ny à l’advenir; le quel si fait, mis ou donné leur estoit, le mettent ou facent mettre incontinant et sans délay au premier estat et deu. Car tel est nostre plaisir. Donné à Paris, au mois de juillet l’an de grâce mil six cent quarante sept, et de nostre reigne le cinquiesme. § Par le Roy, DENIS. Visa.